|  |  |  |  |  |
| --- | --- | --- | --- | --- |
| **VšĮ Rokiškio**  **psichiatrijos ligoninė** | **MEDICININĖ APŽIŪRA NEBLAIVUMUI (GIRTUMUI) AR APSVAIGIMUI NUO PSICHIKĄ VEIKIANČIŲ MEDŽIAGŲ NUSTATYTI** | | **Galioja**  **Nuo**  **2024-03-07** | **P- 15.05-1** |
| **Parengė:**  **Vidaus medicininio audito skyriaus auditorė, l.e. vidaus medicininio audito skyriaus vedėjo pareigas Gitana Kliaugienė**  **2024-03** | | **Patvirtinta:**  **VšĮ Rokiškio psichiatrijos ligoninės direktoriaus**  **2024 m. kovo 7 d. įsakymu Nr. 19** | | |

**1. Paskirtis**

1.1. Ši procedūra nustato VšĮ Rokiškio psichiatrijos ligoninės medicinos personalo veiksmų bei medicininių dokumentų pildymo tvarką atliekant medicinines apžiūras neblaivumui (girtumui) ar apsvaigimui nuo psichiką veikiančių medžiagų nustatyti.

**2. Taikymo sritis**

2.1. Ši procedūrą taikoma:

2.1. Atliekant transporto priemonių vairuotojų medicininę apžiūrą neblaivumui (girtumui) ar apsvaigimui nuo psichiką veikiančių medžiagų nustatyti.

2.2. Atliekant darbuotojų, vairuojančių juridinių asmenų transporto priemones medicininę apžiūrą neblaivumui (girtumui) ar apsvaigimui nuo psichiką veikiančių medžia­gų nustatyti.

2.3. Atliekant kitų asmenų medicininę apžiūrą neblaivumui (girtumui) ar apsvaigimui nuo psichiką veikiančių medžiagų nustatyti.

2.4. Atliekant medicininę apžiūrą asmeniui, kuris pats kreipiasi į ligoninę, prašydamas jo lėšomis atlikti medicininę apžiūrą neblaivumui (girtumui) ar apsvaigimui nustatyti.

2.5. Paimant tiriamąsias medžiagas ir pristatant jas į toksikologijos laboratoriją.

2.6. Formuluojant medicininės apžiūros išvadą.

**3. Santrumpos ir paaiškinimai**

**DPG** – direktoriaus pavaduotojas gydymui

**EN** – Europos norma (standartas)

**F** – forma

**ISO** – Tarptautinė standartizacijos organizacija

**KVS** - kokybės vadybos sistema

**LIGONINĖ** – VšĮ Rokiškio psichiatrijos ligoninė

**LR –** Lietuvos Respublika

**LST** – Lietuvos standartas

**P** – procedūra

**SAM** – Sveikatos apsaugos ministerija

**VMASV** – vidaus medicininio audito skyriaus vadovas

**VTMT** – valstybinė teismo medicinos tarnyba

**Apsvaigimas** – asmens psichikos būsena ar elgesio sutrikimas, kuriuos sukelia psichiką veikiančios medžiagos (narkotinės, psichotropinės medžiagos, metilo, propolo, butilo, heksilo, amilo, heksilo alkoholis ir kitos), išskyrus etilo alkoholį.

**Kiti asmenys** – administracinėn atsakomybėn traukiami asmenys, kurie, vadovaujantis Lietuvos Respublikos administracinių teisės pažeidimų kodekso 2701 straipsniu, siunčiami neblaivumui (girtumui) arba apsvaigimui nuo narkotinių ar psichotropinių medžiagų nustatyti, taip pat kiti asmenys, ikiteisminio tyrimo įstaigų, prokuratūros pareigūnų, teismo, darbdavio ir kitų įstatymų įgaliotų subjektų siunčiami neblaivumui (girtumui) arba apsvaigimui nuo narkotinių ar psichotropinių medžiagų nustatyti, išskyrus transporto priemonių vairuotojus ir darbuotojus, vairuojančius juridinio asmens transporto priemones.

**Medicininė apžiūra neblaivumui ar apsvaigimui nustatyti** (toliau - medicininė apžiūra) – asmens sveikatos priežiūros įstaigų asmens sveikatos priežiūros specialistų atliekami veiksmai, kuriais nustatoma ar asmuo yra neblaivus arba apsvaigęs.

**Neblaivumas (girtumas)** – asmens, apsvaigusio nuo alkoholio, būsena, kai alkoholio koncentracija biologinėse organizmo terpėse – iškvėptame ore, kraujyje, šlapime, seilėse ar kituose organizmo skysčiuose viršija įstatymuose nustatytą maksimalią leistiną normą.

**Promilė** – alkoholio kiekis 1000 g biologinės terpės (gramais).

**Psichiką veikiančios medžiagos** - medžiagos, kurios veikia žmogaus psichiką ir sukelia sveikatos ir elgesio sutrikimus. Psichoaktyviųjų medžiagų grupei priklauso ne tik narkotinės, psichotropinės medžiagos, bet ir alkoholis, nikotinas.

**4. Kompetencija, atsakomybė ir įgaliojimai**

**4.1. Budintis gydytojas psichiatras (toliau – gydytojas):**

4.1.1. Atsako už asmenų, nukreiptų medicininei apžiūrai, kitų asmenų medicininės apžiūros bei asmenų, kurie patys kreipiasi į ligoninę, prašydami jų lėšomis atlikti medicininės apžiūros neblaivumui (girtumui) ar apsvaigimui nustatyti kokybišką atlikimą.

4.1.2. Atsako už medicininių dokumentų pildymo kokybę.

4.1.3. Atsako už išsamios ir objektyvios medicininės apžiūros neblaivumui (girtumui) ar apsvaigimui nustatyti išvados formulavimą.

**4.2. DPG**:

4.2.1. Kontroliuoja budinčių gydytojų darbą.

4.2.2. Kontroliuoja įrašų medicininiuose dokumentuose kokybę.

**4.3. Priėmimo kambario slaugytojas (toliau - slaugytojas):**

4.3.1. Atsako už asmenų, nukreiptų medicininei apžiūrai bei asmenų, kurie patys kreipiasi į ligoninę, prašydami jų lėšomis atlikti medicininę apžiūrą neblaivumui (girtumui) ar apsvaigimui nustatyti registravimą Medicininės apžiūros neblaivumui, girtumui ar apsvaigimui nustatyti aktų žurnale.

4.3.2. Atsako už kokybišką tiriamųjų medžiagų paėmimą.

4.3.3. Atsako už tiriamųjų medžiagų supakavimą išvežimui į toksikologijos laboratoriją.

**4.4. Priėmimo ir bendrosios psichiatrijos skyriaus vedėjas:**

4.4.1. Užtikrina, kad priėmimo kambaryje būtų visos priemonės reikalingos medicininei apžiūrai neblaivumui (girtumui) ar apsvaigimui nustatyti.

4.4.2. Kontroliuoja pavaldaus personalo darbą.

**4.5. VMASV:**

4.5.1. Atsako už vidaus medicininių auditų organizavimą pagal planą – grafiką, nustatant, kaip laikomasi kokybės vadybos sistemos reikalavimų, įsakymų ir kitų teisės aktų atliekant medicininę apžiūrą neblaivumui (girtumui) ar apsvaigimui nuo psichiką veikiančių medžiagų nustatyti.

**5. Aprašymas**

5.1. Medicininės apžiūros paslaugos teikiamos kiekvieną dieną, visą parą.

5.2. Medicininė apžiūra atliekama:

5.2.1. Asmenims, pristatytiems į ligoninę policijos, ikiteisminio tyrimo įstaigų, prokuratūros, teismo, darbdavio ir kitų Lietuvos Respublikos įstatymų įgaliotų subjektų siuntimu.

5.2.2. Asmenims, kurie patys kreipėsi į ligoninę, prašydami atlikti medicininę apžiūrą.

5.3. Medicininę apžiūrą sudaro:

5.3.1. Asmens būklės vertinimas (išskyrus šios procedūros 5.11.5.p. numatytus atvejus).

5.3.2. Tiriamųjų medžiagų paėmimas (išskyrus šios procedūros 5.8.7. p. nurodytą atvejį).

5.3.3. Tiriamųjų medžiagų ištyrimas (išskyrus šios procedūros 5.8.7. p. nurodytą atvejį).

5.3.4. Išvados formulavimas (išskyrus šios procedūros 5.11.5.p. numatytus atvejus).

5.4. Medicininę apžiūrą atlieka:

5.4.1. Asmens būklės vertinimą – gydytojai.

5.4.2. Tiriamųjų medžiagų paėmimą – slaugytojai, dalyvaujant tiriamąjį asmenį pristačiusiam šios procedūros 5.2.1 p. nurodytų subjektų įgaliotam asmeniui (toliau – pristatęs asmuo), arba, jeigu tiriamasis asmuo atvyko pats, dalyvaujant nesuinteresuotam kviestiniam asmeniui, kuriuo gali būti ir ligoninės darbuotojas (toliau – kviestinis asmuo).

5.4.3. Tiriamąsias medžiagas tiria toksikologijos laboratorijos teismo medicinos ekspertai. 5.5. Tiriamųjų medžiagų paimama ir (ar) asmens būklės vertinimas pradedamas nedelsiant, bet

ne vėliau kaip per 1 valandą nuo asmens pristatymo ar atvykimo į ligoninę.

5.6. Kai atliekamas asmens būklės vertinimas, gydytojas, vertindamas asmens būklę (išvaizdą, odą, gleivines, kvėpavimo dažnį ir pobūdį, širdies susitraukimų dažnį, arterinį kraujospūdį, eiseną, stovėseną, judesių tikslumą, vokų, liežuvio ir pirštų virpėjimą, vyzdžius bei kt.), užpildo Lietuvos Respublikos sveikatos apsaugos ministro 2014 m. sausio 27 d. įsakymu Nr. V-120 „Dėl privalomų sveikatos statistikos apskaitos ir kitų tipinių formų bei privalomų sveikatos statistikos ataskaitų formų patvirtinimo“ patvirtintą formą Nr. 155-1/a „Medicininės apžiūros neblaivumui, girtumui ir apsvaigimui nustatyti aktas“. Tais atvejais, kai atliekamas tiriamųjų medžiagų ištyrimas, skiltys „Tyrimo rezultatas“ ir „Išvada“ užpildomos gavus toksikologijos laboratorijos specialisto išvadą. Skiltis „Tiriamojo įrašas ranka apie susipažinimą su išvada, sutikimas/nesutikimas su išvada“ užpildoma įstaigoje, kurioje asmuo susipažįsta su išvada.

**5.7. Alkoholio kiekio nustatymas:**

5.7.1. Alkoholio kiekiui nustatyti imama tiriamojo asmens kraujo:

5.7.1.1. Priėmimo kambario slaugytojas, pristatytam į ligoninę asmeniui, prieš gydytojo vertinimą (išskyrus šios procedūros 5.11.5.p. numatytus atvejus) gydytojo nurodymu, dalyvaujant tiriamąjį asmenį pristačiusiam asmeniui, o kai tiriamasis asmuo atvyko pats – dalyvaujant kviestiniam asmeniui, paima kraujo.

5.7.1.2. Į alkoholio koncentracijai kraujyje nustatyti skirtą vakuuminį mėgintuvėlį su antikoagulianto (kalio oksalato) ir konservanto (natrio fluorido) mišiniu iš dilbio venos rekomenduojama imti ne mažiau kaip 5 ml kraujo. Dūrio vietai dezinfekuoti turi būti naudojamos alkoholių ar kitų lakiųjų organinių medžiagų neturinčios priemonės. Mėgintuvėlis turi būti pripildomas, kaip nurodyta gamintojo etiketėje. Tyrimui reikalingas vienalytis skystas kraujo, antikoagulianto ir konservanto mišinys, todėl, paėmus kraujo, mėgintuvėlis 6–8 kartus atsargiai apverčiamas, bet nekratomas.

5.7.2. Ant vakuuminio mėgintuvėlio gamintojo etiketės turi būti nurodytas tiriamojo asmens vardas, pavardė, tikslus kraujo paėmimo laikas: data, laikas minučių tikslumu.

5.7.3. Vakuuminis mėgintuvėlis dedamas į plastikinį (polietileninį) paketą su apsaugine klijuojama juostele, paketas užklijuojamas taip, kad paketo nebūtų galima atidaryti jo nepažeidus. Ant paketo užrašomas tiriamojo asmens vardas, pavardė ir tiriamosios medžiagos rūšis, pasirašo tiriamąją medžiagą paėmęs slaugytojas, tiriamąjį asmenį pristatęs asmuo ir tiriamasis asmuo (išskyrus tuos atvejus, kai asmuo pasirašyti negali dėl sveikatos būklės). Tais atvejais, kai asmuo pats atvyko į ligoninę, ant paketo pasirašo ir kviestinis asmuo. Jei tiriamasis asmuo atsisako pasirašyti ant paketo, apie tai pažymima ant paketo.

5.7.4. Siunčiant tiriamąsias medžiagas į toksikologijos laboratoriją, užpildomi du Biologinės terpės siuntimo formos Nr. 179-2/a, patvirtintos Lietuvos Respublikos sveikatos apsaugos ministro 2014 m. sausio 27 d. įsakymu Nr. V-120 „Dėl privalomų sveikatos statistikos apskaitos ir kitų tipinių formų bei privalomų sveikatos statistikos ataskaitų formų patvirtinimo“ (toliau – forma Nr. 179-2/a), egzemplioriai. Formos Nr. 179-2/a lapo viršuje kairėje pusėje turi būti nurodytas plastikinio paketo brūkšninis kodas ar numeris. Toksikologijos laboratorijai turi būti pateikiamas ir asmenį siuntusio subjekto išrašytas siuntimas.

5.7.5. Formą Nr. 179-2/a pasirašo gydytojas, tiriamąją medžiagą paėmęs slaugytojas ir tiriamąjį asmenį pristatęs asmuo.

5.7.6. Tiriamoji medžiaga į toksikologijos laboratoriją arba teritorinį VTMT padalinį turi būti pristatyta ne vėliau kaip per 2 darbo dienas nuo jos paėmimo. Tiriamąją medžiagą pasiima ir į toksikologijos laboratoriją arba teritorinį VTMT padalinį iš karto savo transportu išveža 5.2.1.p. asmenį pristatę subjektų atstovai. Tais atvejais, kai ji paimta iš asmenų, kurie patys kreipėsi į ligoninę, prašydami atlikti medicininę apžiūrą, tiriamoji medžiaga išvežama ligoninės transportu (išvežama tik tada, kai asmuo pateikia apmokėjimo už paslaugas įrodymą).

5.7.7. Jei nėra galimybės tiriamąją medžiagą iš karto pristatyti į toksikologijos laboratoriją ar VTMT padalinį, ji turi būti saugoma ligoninės šaldytuve. Patalpa, kurioje yra šaldytuvas, turi būti rakinama bei nustatytas ribotas darbuotojų, galinčių patekti į šią patalpą ir paimti paketus su mėgintuvėliais, sąrašas. Jeigu nėra galimybės pastatyti šaldytuvo rakinamoje patalpoje, tiriamosios medžiagos turi būti laikomos rakinamame šaldytuve ir turi būti nustatytas ribotas darbuotojų, kurie turi šaldytuvo raktą, sąrašas. Patalpa, kurioje yra šaldytuvas, ar šaldytuvo raktas, keičiantis darbuotojų pamainoms perduodamas pasirašytinai, specialiame žurnale nurodant tikslų rakto perdavimo laiką. Pasirašo raktą perduodantis ir jį priimantis darbuotojas, nurodydami savo vardą, pavardę.

5.7.8. Iš VTMT padalinių į toksikologijos laboratoriją tiriamosios medžiagos VTMT ar ūkio subjekto, su kuriuo sudaryta paslaugos teikimo sutartis, transportu pristatomos ne vėliau kaip per 5 darbo dienas nuo jų gavimo VTMT padalinyje.

5.7.9. Pristačius tiriamąsias medžiagas į toksikologijos laboratoriją ar į VTMK, antrajame formos Nr. 179-2/a egzemplioriuje pasirašo priėmęs tiriamąsias medžiagas atsakingas toksikologijos laboratorijos ar VTMT darbuotojas, nurodydamas savo vardą ir pavardę, tikslią tiriamųjų medžiagų priėmimo datą ir laiką minučių tikslumu. Pasirašytas formos Nr. 179-2/a egzempliorius grąžinamas ligoninei.

5.7.10. Alkoholio kiekis kraujyje toksikologijos laboratorijoje nustatomas dujų chromatografijos metodu. Kiti alkoholio kiekio kraujyje nustatymo metodai gali būti tik pagalbiniai. Alkoholio koncentracija kraujyje žymima promilėmis (‰), nurodant du skaičius po kablelio.

5.7.11. Atlikus tyrimą, toksikologijos laboratorijos specialisto išvada pateikiama arba išsiunčiama nedelsiant, bet ne vėliau kaip per dvi darbo dienas šios procedūros 5.2.1. p. nurodyto subjekto siuntime nurodytam adresatui (gavėjui), o kai tiriamoji medžiaga toksikologijos laboratorijai pateikiama tik su ligoninės siuntimu (forma Nr. 179-2/a) – ligoninei.

**5.8. Psichiką veikiančių medžiagų (narkotinių, psichotropinių ir kitų svaigiųjų medžiagų) nustatymas:**

5.8.1. Apsvaigimui nuo psichiką veikiančių medžiagų nustatyti, išskyrus šios procedūros 5.8.7. p. nurodytą atvejį, imama kraujo ir būtinai šlapimo.

5.8.1.1. Kraujo rekomenduojama imti ne mažiau kaip 10 ml į vakuuminius mėgintuvėlius su antikoagulianto (kalio oksalato) ir konservanto (natrio fluorido) mišiniu, kaip nurodyta šios procedūros 5.7.1.2.p.

5.8.1.2. Šlapimo rekomenduojama imti ne mažiau kaip 30 ml. Šlapimas imamas į plastikinį indelį be jokių priedų.

5.8.2. Tiriamosios medžiagos paimamos, įpakuojamos, saugomos ir toksikologijos laboratorijai pateikiamos šios procedūros 5.7. p. nustatyta tvarka.

5.8.3. Toksikologijos laboratorijoje psichiką veikiančių medžiagų kraujyje ir šlapime kiekis nustatomas įvairiais cheminės analizės metodais – dujų chromatografijos, skysčių chromatografijos, masių spektrometrijos, plonasluoksnės chromatografijos ar kitais specifinę medžiagą identifikuojančiais metodais.

5.8.4. Greitos tyrimo priemonės (testai) paprastai taikomos kaip pradinis tyrimo metodas psichiką veikiančių medžiagų vartojimui nustatyti. Greitos tyrimo priemonės tyrimo metodo rezultatams patvirtinti taikomi šios procedūros 5.8.3. p. nurodyti metodai (ir šios procedūros 5.8.5. p. nustatyta tvarka), išskyrus šios procedūros 5.8.7 p. nurodytą atvejį.

5.8.5. Psichiką veikiančių medžiagų vartojimui patvirtinti būtina tiriamąją medžiagą iš to paties mėginio ištirti mažiausiai dviem skirtingais šios procedūros 5.8.3. p. nurodytais metodais arba tiriamąją medžiagą ištirti vienu šios procedūros 5.8.3. p. nurodytu metodu du kartus.

5.8.6. Toksikologijos laboratorijos specialisto išvada pateikiama arba išsiunčiama nedelsiant, bet ne vėliau kaip per dvi darbo dienas po psichiką veikiančių medžiagų tyrimo atlikimo 5.2.1. p. nurodyto subjekto siuntime nurodytam adresatui (gavėjui), o kai tiriamoji medžiaga toksikologijos laboratorijai pateikiama tik su ligoninės siuntimu (forma Nr. 179-2/a), – ligoninei.

5.8.7. Kai apsvaigimo nuo psichiką veikiančių medžiagų nustatymas atliekamas šios procedūros 5.2.1. papunktyje nurodytų subjektų siuntimu ir asmens būklės vertinimo metu nustatoma apsvaigimo požymių, taip pat greitos tyrimo priemonės (testai) patvirtina psichiką veikiančių medžiagų vartojimą, esant asmenį siuntusių subjektų raštiškam nurodymui, kiti šios procedūros 5.8. punkte nurodyti veiksmai neatliekami.

**5.9. Asmens būklės vertinimas**

5.9.1. Ar asmuo yra neblaivus ir (ar) apsvaigęs, vertinama pagal šiuos požymius:

5.9.1.1. Iš burnos sklindantį alkoholio kvapą.

5.9.1.2. Neadekvačią elgseną.

5.9.1.3. Nerišlią kalbą.

5.9.1.4. Nekoordinuotus judesius.

5.9.2. Esant 5.9.1.p. nurodytiems požymiams, vertinama bendra asmens būklė (išskyrus atvejus, kai teisės aktai nustato kitaip arba to neįmanoma atlikti dėl asmens sveikatos būklės):

5.9.2.1. Ar gali eiti tiesia linija – pėda po pėdos.

5.9.2.2. Ar stovėdamas gali pirštu pataikyti į nosies galą (atsimerkęs ir užsimerkęs).

**5.10. Išvados formulavimas:**

5.10.1. Jei buvo atliekamas asmens būklės vertinimas, gydytojas, gavęs toksikologijos laboratorijos specialisto išvadą, išskyrus šios procedūros 5.8.7.p. nurodytą atvejį, užpildo Medicininės apžiūros akto skiltis „Tyrimo rezultatas“ ir „Išvada“. Šios procedūros 5.8.7. p. nurodytais atvejais išvada pildoma iš karto.

5.10.2. Skiltyje „Tyrimo rezultatas“ įrašomi konkretūs laboratorinių tyrimų duomenys, o šios procedūros 5.8.7. p. nurodytais atvejais – greitų tyrimo priemonių (testų) rezultatai.

5.10.3. Skiltyje „Išvada“ nurodoma, ar asmuo blaivus / neblaivus, apsvaigęs / neapsvaigęs (jei buvo atliekamas asmens būklės vertinimas apsvaigimui nuo psichiką veikiančių medžiagų nustatyti), vartojęs / nevartojęs. Jei išvadoje teigiama, kad vartojęs, nurodoma kokių medžiagų.

5.10.4. Nustačius neblaivumą, nurodomas neblaivumo laipsnis:

5.10.4.1. Lengvas (alkoholio koncentracija kraujyje nuo 0,41 promilės iki 1,5 promilės).

5.10.4.2. Vidutinis (alkoholio koncentracija kraujyje nuo 1,51 promilės iki 2,5 promilės).

5.10.4.3. Sunkus (alkoholio koncentracija kraujyje viršija 2,5 promilės).

5.10.4.4. Kita išvada, jei įstatymų ar kitų teisės aktų nustatyta kitaip.

5.11. **Medicininės apžiūros akto registravimas, saugojimas bei išdavimas**

5.11.1. Medicininės apžiūros aktas tvirtinamas gydytojo parašu ir asmeniniu spaudu. Medicininės apžiūros aktas turi turėti numerį, būti patvirtintas ligoninės antspaudu. Medicininės apžiūros akte negali būti trumpinių ir braukymų.

5.11.2. Medicininės apžiūros aktas pildomas trimis arba dviem egzemplioriais Lietuvos Respublikos Vyriausybės 2006 m. gegužės 12 d. nutarimo Nr. 452 „Dėl Transporto priemones vairuojančių ir kitų asmenų neblaivumo ar apsvaigimo nustatymo taisyklių patvirtinimo ir leidžiamos etilo alkoholio koncentracijos darbo metu nustatymo“ nustatyta tvarka:

5.11.2.1. Kai asmuo į ligoninę pristatomas šios procedūros 5.2.1.p. nurodyto subjekto siuntimu, vienas egzempliorius pateikiamas siuntusiai įstaigai, kitas kartu su siuntimu lieka ligoninei, trečiasis atiduodamas asmeniui, kuriam atlikta medicininė apžiūra.

5.11.2.2. Kai asmuo į ligoninę kreipiasi savo iniciatyva, vienas egzempliorius atiduodamas asmeniui, kitas paliekamas ligoninei.

5.11.3. Medicininės apžiūros aktas siuntusios įstaigos atstovui arba asmeniui, kuriam buvo atlikta medicininė apžiūra, išduodamas arba išsiunčiamas (esant rašytiniam prašymui Medicininės apžiūros aktą siųsti prašyme nurodytu adresu) tik užpildytas. Asmuo, kuriam atlikta medicininė apžiūra, su medicininės apžiūros išvada turi teisę susipažinti pasirašytinai.

5.11.4. Kiekvienas medicininės apžiūros atvejis ligoninėje registruojamas specialiame žurnale. Žurnalo lapai turi būti sunumeruoti, įrišti ir paženklinti ligoninės antspaudu. Žurnale įrašomas eilės numeris, tiriamojo vardas, pavardė, gimimo metai, gyvenamoji vieta, turimo asmens dokumento numeris, jei asmuo turi siuntimą, – kas, kada ir kodėl siuntė išsitirti, pristačiusio asmens vardas, pavardė, pareigos, pristačiusio asmens pažymėjimo ar kito dokumento numeris, taip pat siuntimo data ir laikas minučių tikslumu, medicininės apžiūros data ir laikas minučių tikslumu, paketų su mėgintuvėliais perdavimo asmeniui, pristatančiam paketus su mėgintuvėliais į toksikologijos laboratoriją ar VTMT padalinį, data ir laikas minučių tikslumu, išvada ir gydytojo parašas. Jei atliekant medicininę apžiūrą dalyvavo kviestinis asmuo, žurnale įrašomas kviestinio asmens vardas, pavardė, gimimo metai, gyvenamoji vieta, asmens dokumento numeris.

5.11.5. Kai tiriamojo sveikatos būklė yra sunki dėl patirtų sužalojimų ar kitų priežasčių, taip pat kai šios šios procedūros 5.2.1.p. nurodytų subjektų siuntime nurodoma tik paimti tiriamąsias medžiagas ir jas ištirti, asmens būklės vertinimas neatliekamas, paimamas ir ištiriamas tiriamojo kraujas ir (ar) šlapimas, o toksikologijos laboratorijos specialisto išvada pateikiama šios procedūros 5.2.1.p. nurodyto subjekto siuntime nurodytam adresatui (gavėjui), o kai tiriamoji medžiaga toksikologijos laboratorijai pateikiama tik su ligoninės siuntimu (forma Nr. 179-2/a), – ligoninei.

5.11.6. Už asmens būklės vertinimą bei tiriamųjų medžiagų paėmimą ligoninei atsiskaitoma pagal ligoninės direktoriaus įsakymu patvirtintas ,,Medicininės apžiūros neblaivumui (girtumui) ir apsvaigimui nustatyti mokamų paslaugų” kainas.

**6. Nuorodos (susiję dokumentai)**

6.1. LR Vyriausybės 2016 m. gegužės 18 d. Nr. 503 nutarimas ,,Dėl transporto priemones vairuojančių ir kitų asmenų neblaivumo ar apsvaigimo nustatymo taisyklių patvirtinimo ir leidžiamos etilo alkoholio koncentracijos darbo metu nustatymo“.

6.2. LR SAM 1999 m. lapkričio 19 d. įsakymas Nr. 515 „Dėl sveikatos priežiūros įstaigų veiklos apskaitos ir atskaitomybės tvarkos“.

6.3. LR SAM 2006 m. birželio 20 d. įsakymas Nr. V-505 „Dėl medicininės apžiūros neblaivumui (girtumui) ar apsvaigimui nuo psichiką veikiančių medžiagų nustatyti atlikimą ir bendros asmens būklės įvertinimo metodikų patvirtinimų“.

6.4. Lietuvos medicinos norma MN 53 „Gydytojas psichiatras“.

6.5. Lietuvos medicinos norma MN 28 „Bendrosios praktikos slaugytojas“.

6.6. VšĮ Rokiškio psichiatrijos ligoninės Kokybės vadovas.

**7. Dokumentacija**

7.1. F 155-1/a „Medicininės apžiūros neblaivumui, girtumui ar apsvaigimui nustatyti aktas“.

7.2. F 179-2/a „Biologinės terpės siuntimas“.

7.3. Medicininės apžiūros neblaivumui, girtumui ar apsvaigimui nustatyti aktų žurnalas.

7.4. Prašymas - sutikimas medicininei apžiūrai atlikti.

**8. Paskirstymas**

8.1. Su procedūra privalo susipažinti bei naudotis:

8.1.1. Direktorius.

8.1.2. Direktoriaus pavaduotojas gydymui.

8.1.3. Gydytojas psichiatras.

8.1.4. Priėmimo kambario slaugytojas.

**9. Priedai**

1 priedas. Prašymas - sutikimas medicininei apžiūrai atlikti.

P 15.05-1 „Medicininė apžiūra neblaivumui (girtumui) ar

apsvaigimui nuo psichiką veikiančių medžiagų nustatyti“

1 priedas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(vardas, pavardė)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(asmens kodas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(gyvenamoji vieta, telefono Nr.)

**PRAŠYMAS – SUTIKIMAS**

\_\_\_\_\_\_\_\_\_\_\_\_\_\_\_\_\_\_\_\_

(data)

Rokiškis

Prašau man atlikti medicininę apžiūrą neblaivumo (girtumo), apsvaigimo faktui patvirtinti ar paneigti. Sutinku, kad būtų paimtas kraujas tyrimui atlikti.

Sutinku įmokėti\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(įmokos suma skaičiais ir žodžiais)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(parašas) (vardas, pavardė)